C 230/228
RO
Jurnalul Oficial al Uniunii Europene
30.6.2023
Vinurile IGP „Pays d’Hérault” se produc în cele trei culori, în principal vinuri roșii (50 % din producție), dar și vinuri roze, care sunt în prezent în plină expansiune, precum și vinuri albe.
Indicația geografică protejată „Pays d’Hérault” cuprinde ansamblul soiurilor tradiționale de struguri din regiune, cum ar fi Grenache, Carignan, Cinsault și Mourvèdre.
Plantarea de soiuri de struguri din alte plantații viticole franceze, cum ar fi Merlot, Cabernet-Sauvignon, Syrah și Chardonnay, a permis diversificarea gamei, în special a vinurilor de soi, menținând în același timp calitatea asociată cu notorietatea vinurilor „Pays d’Hérault”.
Sub influența climei mediteraneene calde și uscate, maturitatea deplină a strugurilor este în mod regulat atinsă în toate zonele și pentru toate soiurile.
Aceste condiții de maturare, corelate cu randamentele de producție adaptate la câmpiile și la platourile calcaroase unde vița-de-vie este cel mai mult cultivată, justifică randamentul maxim menționat în caietul de sarcini, în special pentru soiurile productive precum Grenache sau Carignan.
Toate aceste condiții permit, în plus, recolte relativ timpurii.
Vinurile produse sunt caracterizate de arome fructate, acestea fiind adesea prezente chiar dacă intensitatea și natura lor variază în funcție de soiuri și de tehnologiile utilizate.
În cazul vinurilor roșii, se realizează extracții pentru a se obține structuri fine, cu taninuri coapte și suave.
În cazul vinurilor albe și roze, ele permit menținerea unui echilibru excelent și conservarea prospețimii și a fructuozității lor.
Aceste vinuri sunt menite în principal să fie consumate tinere.
Sub IGP „Pays d’Hérault” se produc aproximativ 900 000 de hectolitri de vin per an în întregul departament Hérault și, prin urmare, aceste vinuri sunt larg răspândite pe întregul teritoriu național.
8.3.
Legătura cauzală dintre specificitatea arealului geografic și specificitatea produsului Combinația de situații pedoclimatice, într-un context deosebit de favorabil cultivării viței-de-vie, a fost și rămâne baza dezvoltării și a economiei sectorului vitivinicol regional.
Astfel, vița-de-vie și vinul reprezintă nucleul activității a trei sferturi din zonele rurale ale departamentului Hérault.
În centrul unei zone viticole istorice și extinse, această plantație, împreună cu priceperea asociată artei cultivării viței-de-vie și a producerii vinului, a permis dezvoltarea unei rețele importante de centre de cercetare științifică și tehnică dedicate acestui sector, în special în tehnopolii de renume internațional, cum ar fi Béziers și Montpellier (nouă unități mixte de cercetare universitară, Institutul de studii avansate privind vița-de-vie și vinul).
În schimb, rezultatele cercetărilor și rețeaua întreprinderilor inovatoare au impulsionat vinurile cu IGP „Pays d’Hérault”.
De peste patruzeci de ani, priceperea viticultorilor, plantarea de soiuri de struguri din alte plantații viticole, alături de soiurile tradiționale de struguri, dezvoltarea operatorilor economici și comerciali, precum și structurile de cercetare și de popularizare, au permis adaptarea calității vinurilor la evoluțiile pieței.
Astfel vinurile au proprietăți senzoriale și aromatice care sunt ușor de identificat de către consumatori și sunt căutate în special de către turiști.
Împreună, acești factori au contribuit la menținerea, timp de secole, a reputației vinurilor din Hérault și a vinurilor comercializate sub această denumire.
Această reputație se reflectă, în plus, în evenimentele comerciale de nivel internațional, organizate la nivel regional (SITEVI, VINISUD), în diverse festivaluri și evenimente organizate în aglomerările urbane în ritmul ciclului viței-de-vie și al vinului.
Aceste evenimente creează momente importante de convivialitate și de conectare socială, favorizând în același timp turismul în această regiune mediteraneeană.
În contextul restructurării plantațiilor viticole, industria viticolă, prin măsurile sale de dezvoltare, a promovat arhitectura peisajului viticol din regiune și a favorizat dezvoltarea enoturismului, care contribuie la sporirea reputației indicației geografice protejate „Pays d’Hérault”.
9.
Alte condiții esențiale (ambalarea, etichetarea, alte cerințe) Mențiuni suplimentare referitoare la etichetare Cadrul juridic: În legislația națională Tipul condiției suplimentare: Dispoziții suplimentare privind etichetarea Descrierea condiției: Indicația geografică protejată „Pays d’Hérault” poate fi completată cu denumirea unuia sau a mai multor soiuri de struguri de vin.